Ξαφνική φορολόγηση

O διευθυντής του Ιδρύματος Χατζηκώνστα, Λεωνίδας Δραγουμάνος πίστευε ότι το ίδρυμα - εξαιτίας της ακίνητης περιουσίας του - ήταν θωρακισμένο από την κρίση.

«Στην αρχή της κρίσης δεν είχαμε καταλάβει τίποτα», λέει ο κ. Δραγουμάνος. Ιδρύματα «πλούσια» όπως το δικό τους, με μεγάλη ακίνητη περιουσία, θεωρούσαν πως ήταν θωρακισμένα. Όταν όμως άρχισε η συζήτηση του πρώτου φορολογικού νόμου του Μνημονίου και άκουσαν πως πλέον θα φορολογούνται τα εισοδήματα από τα ενοίκιά τους και θα καταργούνταν οι φοροαπαλλαγές που είχαν κατοχυρώσει, θορυβήθηκαν.

Οι επικεφαλής των τεσσάρων μεγαλύτερων κληροδοτημάτων της χώρας, που έχουν ως βασικό τους πόρο τα ενοίκια από την ακίνητη περιουσία τους – το Χατζηκώνστα, το Χατζηκυριάκειο, το Ζάννειο και το Αμαλίειο– ξεκίνησαν σειρά συναντήσεων, με σκοπό να προλάβουν τα χειρότερα.

Παράσταση εκπροσώπων ιδρυμάτων παιδικής προστασίας στην Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου της Βουλής για τα προβλήματα που αντιμετωπίζουν τα ιδρύματα παιδικής προστασίας (Μάρτιος 2013).

Πήγαν στην κυβέρνηση, στην αντιπολίτευση, έστειλαν επιστολές σε όποιον θα μπορούσε να επηρεάσει εκείνον τον νόμο. Άκουσαν διάφορα: για άλλους έφταιγαν το Μνημόνιο και η τρόικα, η ανάγκη για άμεσα έσοδα, ενώ ενημερώθηκαν πως ένας από τους λόγους ήταν και η μέχρι τότε καταστρατήγηση των φοροαπαλλακτικών διατάξεων από ιδρύματα «μαϊμού».

Ελλείψει ελεγκτικού μηχανισμού που θα έδινε μια έγκυρη εικόνα για το τι ακριβώς κάνουν τα περίπου 6.000 κοινωφελή ιδρύματα της χώρας, ο νόμος αυτός ήταν η εύκολη λύση του κράτους για να αντιμετωπίσει αυτούς που εκμεταλλεύονταν την κοινωνική πολιτική για τους ευπαθείς. «Μα τι φταίμε εμείς αν δεν μπορείτε να κάνετε ελέγχους;», ρωτούσαν αγανακτισμένοι οι υπεύθυνοι των ιδρυμάτων.

«Πίσω από κλειστές πόρτες λόγια συμπάθειας και κατανόησης, υποσχέσεις, αλλά μετά τίποτα», θυμάται ο Μιχαήλ Στρουμπούλης, που βρίσκεται στο Δ.Σ. του Χατζηκυριάκειου εδώ και 16 χρόνια. Ο δικός του αγώνας είχε ξεκινήσει πολύ πριν «φταίξει» το Μνημόνιο με αφορμή τον μεγάλο σεισμό του 1999 που άφησε πληγές στο ιστορικό κτίριο του ιδρύματος.